Document ID: 31990D0420

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 25ης Ιουλίου 1990
για την ταξινόμηση και την επισήμανση του φθαλικού δι-2-αιθυλεξυλίου σύμφωνα με το άρθρο 23 της οδηγίας 67/548/ΕΟΚ του Συμβουλίου
(90/420/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 67/548/ΕΟΚ του Συμβουλίου της 27ης Ιουνίου 1967 για την προσέγγιση των νομοθεσιών, κανονιστικών και διοικητικών διατάξεων περί ταξινομήσεως συσκευασίας και επισημάνσεως των επικίνδυνων ουσιών (1), όπως τροποποιήθηκε τελευταία από την οδηγία 79/831/ΕΟΚ (2), και ιδίως το άρθρο 23,
Εκτιμώντας:
ότι, στις 13 Αυγούστου 1987, το Βασίλειο της Δανίας γνωστοποίησε στην Επιτροπή την πρόθεσή του να θεσπίσει ειδικούς όρους για τη διάθεση στην αγορά 23 ουσιών σε σχέση με το άρθρο 23 της οδηγίας 67548/ΕΟΚ, με το αιτιολογικό ότι οι ουσίες αυτές δεν έχουν ταξινομηθεί ούτε επισημαίνονται κατάλληλα και, επομένως, αντιπροσωπεύουν σοβαρό κίνδυνο για την υγεία·
ότι η Επιτροπή ζήτησε τη γνώμη των κρατών μελών σύμφωνα με τις διατάξεις του άρθρου 23·
ότι η Επιτροπή εξέτασε τα στοιχεία που αφορούν τις καρκινογόνες ιδιότητες του φθαλικού δι-2-αιθυλεξυλίου και ζήτησε τη γνώμη των κατάλληλων εμπειρογνωμόνων που ορίστηκαν από τα κράτη μέλη και διαθέτουν ειδικές γνώσεις όσον αφορά είτε την καρκινογένεση, είτε τη μεταλλοξιογένεση, είτε την τερατογένεση·
ότι οι εμπειρογνώμονες, στην πλειοψηφία τους, διατύπωσαν τη γνώμη ότι τα μέχρι στιγμής στοιχεία δεν αρκούν για να δικαιολογήσουν την ταξινόμηση και την επισήμανση της ουσίας αυτής ως καρκινογόνου ή ερεθιστικού,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το φθαλικό δι-2-αιθυλεξύλιο δεν ταξινομείται ούτε επισημαίνεται ως καρκινογόνος ή ερεθιστική ουσία.
Άρθρο 2
Το Βασίλειο της Δανίας, λαμβάνει τα αναγκαία μέτρα για να συμμορφωθεί με την παρούσα απόφαση το αργότερο την 1η Ιανουαρίου 1991.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 25 Ιουλίου 1990.

Labels: 0
3
1
20